IPad 2

iPad 2 adalah peranti generasi kedua dalam keluarga iPad, sebuah komputer tablet, direka, dibangunkan dan dipasarkan oleh Apple. iPad 2 mempunyai bateri polimer litium yang tahan sehingga 10 jam penggunaan penggunaan, pemproses dual-core Apple A5 dan kamera depan VGA dan kamera belakang 720p direka untuk panggian FaceTime. iPad 2 didatangkan dengan 2 model, Wi-Fi sahaja dan Wi-Fi dengan selular dan dilengkapi dengan saiz storan 16, 32 dan 64 GB. Bagaimanapun, apabila iPad (generasi ketiga) diperkenalkan, hanya model 16 GB dijual.

Sejarah
Pada 2 Mac 2011, Apple mengumumkan iPad 2 kepada umum. Dalam majlis tersebut juga, diumumkan bahawa jualan iPad (generasi pertama) dihentikan samada jualan secara online mahupun jualan oleh pengedar Apple yang sah. Tarikh jualan untuk pasaran Amerika Syarikat ditetapkan pada 11 Mac 2011. Sambutan yang diterima amat menggalakkan sehingga waktu penghantaran bagi pembelian secara dalam talian lewat antara 3 hingga 5 minggu.

Gempa bumi besar yang melanda bahagian utara Jepun pada 11 Mac 2011 menyebabkan jualan di Jepun yang telah ditetapkan pada 25 Mac 2011 terpaksa ditangguhkan. Terdapat juga laporan yang menyatakan bahawa gempa bumi tersebut menjejaskan pengeluaran beberapa komponen iPad 2 berikutan komponen-komponen tersebut dibuat oleh syarikat-syarikat Jepun seperti Toshiba.

iPad 2 kemudiannya mula dipasarkan di Jepun pada 29 April 2011. Pada tarikh ini juga, iPad 2 mula dijual di Malaysia. 

Model 32 dan 64 GB dihentikan pada 7 Mac 2012 berikutan pengumuman iPad generasi ketiga. iPad 2 masih dalam pengeluaran ketika iPad generasi keempat diumumkan.

Ciri-Ciri

Spesifikasi

iPad 2 adalah 15% lebih ringan dan 33% lebih nipis daripada iPad yang sebelumnya. Berat bagi versi Wi-Fi adalah 601 g. Manakala Wi-Fi + 3G (GSM) pula adalah 613 g. Saiz iPad juga agak kecil daripada iPad yang sebelumnya dengan ukuran 9.50×7.31×0.34 in (241.2×185.7×8.8 mm), berbanding iPad yang berukuran 9.56×7.47×0.5 in (242.8×189.7×13.4 mm).

Antara penambahbaikan yang telah dilakukan terhadap iPad 2 berbanding dengan iPad yang sebelumnya ialah iPad 2 dilengkapi 2 kamera, depan dan belakang membolehkan iPad 2 digunakan untuk membuat panggilan FaceTime. Kamera depan berukuran 0.3 MP, berupaya mengambil video berkualiti VGA dengan kadar 30 bingkai per saat (FPS). Kamera belakang pula berukuran 0.7 MP, berupaya mengambil video HD berkualiti 720p dengan kadar 30 bingkai per saat (FPS). Ia juga dilengkapi dengan zum digital 5 kali ganda. Nisbah bidang kamera depan adalah 4:3 manakala kamera belakang adalah 16:9 setara dengan keupayaan untuk mengambil video HD.

iPad 2 dilengkapkan dengan SoC Apple A5 yang mengandungi CPU dual-core ARM Cortex A9, RAM 512 MB dan GPU PowerVR SGX543MP2. Prestasi GPU iPad 2 adalah 3 kali lebih pantas dari iPad (generasi pertama), manakala prestasi CPU meningkat 66%.

Perisian

Semasa pelancaran iPad 2, ia beroperasi dengan menggunakan sistem pengendalian iOS 4.3 yang memperkenalkan FaceTime, Airplay disamping beberapa ciri yang lain. Pada 12 Oktober 2011, sistem pengendalian iPad boleh dikemaskini ke iOS 5 yang membawa lebih 200 ciri-ciri baru termasuk Pusat Pemberitahuan dan sistem pemberitahuan yang baru. Akan tetapi, ini tidak termasuk Siri.

iPad 2, seperti generasi sebelumnya, didatangkan dengan beberapa aplikasi asas seperti Safari, Mel, Foto, Video, YouTube, Muzik, iTunes, Peta dan Kalendar. Apple juga memperkenalkan beberapa aplikasi baru didatangkan bersama iPad 2. Aplikasi panggilan video FaceTime dan juga aplikasi foto dan video Photo Booth disediakan selaras dengan adanya kamera untuk iPad 2. Aplikasi menyunting video iMovie pula boleh dimuat turun dari App Store.

Aksesori
Apple telah memperkenalkan beberapa aksesori untuk iPad 2, antaranya adalah Smart Cover. Smart Cover adalah pelindung skrin yang melekat pada permukaan skrin iPad menggunakan magnet. Pelindung ini boleh dilipat tiga untuk dijadikan sebagai penyangga iPad. Smart Cover direka supaya lebih minimal, mudah ditanggal, dan hanya melindungi skrin sahaja. Apabila pelindung ini dialihkan, ia akan membangkitkan iPad daripada tidur. Smart Cover didatangkan dalam 5 warna.

Penyesuai AV Digital (Digital AV Adapter) juga diperkenalkan. Ini membenarkan video dan audio dari iPad dikeluarkan ke Televisyen definisi tinggi atau paparan lain yang mempunyai sambungan HDMI.

Jualan di Malaysia
iPad 2 mula dijual di Malaysia pada 29 April 2011. Harga yang ditawarkan kepada pengguna Malaysia adalah:

Wi-Fi

16GB - RM1499
32GB - RM1799
64GB - RM2099

Wi-Fi + 3G

16GB - RM1899
32GB - RM2199
64GB - RM2499

iPad 2 mendapat sambutan yang baik dan ada laporan menyatakan bahawa ada kedai yang kehabisan stok dalam masa 5 jam sahaja.

Pada 8 Mac 2012, iPad yang baru diumumkan dan Apple memaklumkan bahawa harga iPad 2 diturunkan. iPad 2 diturunkan kepada RM1119 (Wi-Fi 16GB) dan bagi model Wi-Fi+3G pula diturunkan kepada RM 1599. Harga ini tidak berubah walaupun dengan pelancaran iPad generasi yang keempat.

Rujukan

Pautan luar 
 Laman sesawang rasmi iPad 

Komputer tablet
Perkakasan Apple Inc.
iOS